Flemming Hansen (KF), 2002-01-10:
Trafikministeriet har fremsendt et aktstykke om, at der udføres et udredningsarbejde inden for 10 mio. kr. vedrørende mulighederne for at etablere en ringbane som metroløsning mellem City, Østerbro, Nørrebro, Frederiksberg og Vesterbro.
Samme aktstykke har været fremsendt til Finansudvalget af den tidligere regering, men nåede ikke at blive behandlet færdig inden valget.
Der har således været afgivet 23 spørgsmål og svar.
SF har begæret sagen behandlet i salen, og repræsentanter for SF har fremsat beslutningsforslag om, at aktstykket trækkes tilbage fra Finansudvalget.
Jeg er tilfreds med denne mulighed for at redegøre for det foreslåede udredningsarbejde, som regeringen vil gennemføre sammen med Københavns og Frederiksberg Kommuner samt HUR og med Ørestadsselskabets tekniske assistance.
Baggrunden for aktstykket er aftalen af 15. juni 2001 mellem den daværende regering og Københavns og Frederiksberg Kommuner om kommunernes økonomi for 2002.
Aftalen bygger bl.a. på den beskrivelse af Cityringen, som er indeholdt i undersøgelserne i HT og Trafikministeriets Projekt Basisnet, der indikerer, at en udbygning af metroen med en Cityring ville give den største forbedring af den kollektive trafikbetjening i hovedstaden, dvs. City, Østerbro, Nørrebro, Frederiksberg og Vesterbro.
På baggrund heraf har et projekt, der alene indeholdt en metroring og etaper heraf, været undersøgt i Trafikministeriets udvalgsarbejde »Grundlag for trafik- og miljøplan i hovedstadsområdet«.
Dette er lavet i tæt samarbejde med de nævnte kommuner og HUR.
Basisnetprojektet undersøgte meget omfattende det kollektive net og belyste ligeværdigt tre forskellige alternativer til kollektiv trafikbetjening i det centrale København, nemlig metro, sporveje/letbane og hyppig busbetjening.
Den kommende undersøgelse af en Cityring som metroløsning sker altså på baggrund af undersøgelser, der har indeholdt forskellige alternativer til metro i de indre bydele.
Parterne har aftalt, at Ørestadsselskabet, der besidder ekspertisen på området, skal forestå de tekniske undersøgelser og samtidig afholde omkostninger til udredningsarbejdet på 10 mio. kr. Der er udelukkende tale om yderligere undersøgelser, og en eventuel fremtidig beslutning om en egentlig projektering af metroløsningen må indgå i den samlede vurdering af den kollektive trafik i hovedstadsområdet.
Jeg har i øvrigt noteret mig, at Københavns Borgerrepræsentation har besluttet, at Københavns Kommunes forvaltninger skal fremkomme med forslag til, hvordan en undersøgelse af mulighed for sporbusser kan gennemføres.
Forslagsstillerne finder, at dette hindrer, at der tilvejebringes et solidt politisk beslutningsgrundlag, hvor der sammenlignes forskellige udbygningsalternativer for den kollektive trafik i København.
Begrundelserne for kritikken omfatter primært: 1: Linjeføring, idet forløbet af Cityringen i aktstykket nævnes mere eksplicit end i aftaleteksten med kommunerne. 2: En bekymring for, at aftalen om, at der skal tilvejebringes et beslutningsgrundlag for en eventuel egentlig projektering af metroløsningen, indskrænker muligheden for at foretage en helhedsvurdering af den kollektive trafik i hovedstadsområdet.
3: En bekymring for, at styregruppen for arbejdet skal ledes af Trafikministeriet.
Efter forslagsstillernes opfattelse ville det være naturligt at give HUR en mere central placering, idet aftalen ikke foreskriver noget om arbejdet således. Til punkt 1 kan jeg oplyse, at det forløb af Cityringen, som fremgår af aktstykket, som tidligere nævnt svarer til det forløb, der er skitseret i »Grundlag for trafik- og miljøplan i hovedstadsområdet«.
Dette skal undersøgelserne afdække.
Til punkt 2 kan jeg oplyse, at med det foreslåede udredningsarbejde, Basisnetprojektet og »Grundlag for trafik- og miljøplan i hovedstadsområdet«
vil der efter regeringens opfattelse være gennemført en omfattende analyse af mulighederne for forbedring af den kollektive trafik i det indre København.
Til det tredje punkt kan jeg kun sige, at aftaleparterne opfatter det som naturligt, at arbejdet ledes af Trafikministeriet, som er en af aftaleparterne, fordi det i sagens natur vil være hensigtsmæssigt.
Jeg vil lægge vægt på, at udredningsarbejdet i videst mulig udstrækning koordineres med det arbejde, HUR har iværksat vedrørende en trafikplan for hovedstadsområdet.
Derfor er HUR også inviteret til at deltage i arbejdet, sådan som det fremgår af aftalen.